Wenke om dié vyf probleemareas in jou huis te ontrommel - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wenke om dié vyf probleemareas in jou huis te ontrommel
Wenke om dié vyf probleemareas in jou huis te ontrommel
Voor jy jou oë uitvee, sit jy met 'n huis vol items wat net plek opneem, stof opgaar en alles net sommer deurmekaar laat lyk.
Dalk is jy 'n opgaarder wat dit nie oor jou hart kan kry om iets weg te gooi nie of net maklik sentimentele waarde heg aan dinge. Of dit het net bloot gebeur dat jou huis voller en voller raak omdat niks weggooi word nie en net eerder in 'n kas of laai geprop word.
Nie net veroorsaak ongebruikte items in 'n huis beperkte ruimte nie, maar maak dit ook moeiliker om skoon te maak, om goed te vind waarna jy op soek is en kan ook 'n algemene gevoel van stres veroorsaak in 'n ruimte wat verwelkomend en ontspannend moet wees.
Dit kan oorweldigend en selfs intimiderend wees om 'n huis te ontrommel en die kenners meen dat 'n daaglikse 10-minute-ontrommelingsessie soms beter is as om elke ses maande die byna onbegonne taak aan te pak.
Cleanipedia stel voor dat jy jou studeerkamer, slaapkamer, sitkamer, badkamer en kombuis pak en dat klein veranderings sommer vinnig 'n groot verskil sal maak en jou moontlik sal inspireer om sommer die hele huis aan te pak.
Begin met die skryfbehoefteslaai in die studeerkamer. Kyk watter penne nog werk en gooi die res weg. Verwyder ou betaalstrokies, skeur ou pos op en gooi alle ander rommelitems in die asblik. Gebruik dan klein houertjies of boksies om alles bymekaar te hou.
'n Groot probleem in die slaapkamer is klerehangers. Kyk watter klerehangers jy nie gebruik nie of wat vervang moet word en gooi die res uit. Daar is ook hangers beskikbaar waaraan jy sommer 'n paar broeke of ander items soos gordels, dasse en serpe kan hang.
Vir diegene met kinders kan die sitkamer dikwels soos 'n oorlogsone lyk met 'n magdom speelgoed wat rondlê. Kyk watter speelgoed oorbodig is of waarmee daar nie meer gespeel word nie en skenk dit of bêre van die speelgoed weg wat nie tans gebruik word nie maar wel later weer handig te pas sal kan kom.
Leë tandepastabuisies, ou naelvyltjies en vervalde medisyne is dikwels in oormaat in badkamerkassies. Een van die redes hoekom mense dikwels huiwerig is om die kassies skoon te maak, is omdat hulle sleg voel om vol ongebruikte items weg te gooi en meen dit sal wel die een of ander tyd gebruik kan word. Baie items het egter 'n vervaldatum, so gooi dit uit en maak eerder plek vir die items wat jy gereeld gebruik.
In die kombuis is plastiekbakkies gewoonlik die sondebok. Dit word meestal net als in 'n groot laai of hoekkas gebêre en dit is amper elke keer 'n stryd om die regte deksel vir die regte bakkie te kry. Maak dus tyd om deur als te gaan en gooi die bakkies en deksels weg. Kyk watter bakkies nie meer deksels het nie en probeer om 'n ander doel vir die bakkie te vind, soos om om ander klein items te organiseer.